(Timp estimat pentru citirea acestui articol: 9 min)

Noi, cei de la TRUSTED.ro, nu ne uităm numai în ograda proprie. Ne place când remarcăm lucruri deosebite la magazinele care dețin Marca de Încredere și dedicăm o serie de texte bunelor practici întâlnite. Suntem atenți însă la ce se întâmplă în e-commerce-ul românesc și mondial și ne place când remarcăm inovații, idei năstrușnice de marketing, schimbări de detaliu. Iată un prim text în care scoatem în evidență câteva inovații observate de noi în ultima perioadă.

Închirieri online de rochii de designer

De câte ori nu ți s-a întâmplat să ai o ocazie la care să fii nevoită să te îmbraci elegant și să nu ai o rochie potrivită? Dacă o cumpărai, nu era garantat că o mai purtai și la alte ocazii! Ei bine, Dressbox.ro îți vine acum în ajutor cu un serviciu de închiriat rochii de firmă. Există peste 700 de modele de la cele mai prestigioase case de modă din lume. Livrarea este rapidă oriunde în ţară.

După ce găsești rochia potrivită, selectezi data de livrare (cu cel puţin o zi înainte de eveniment) și o închiriezi pentru 4 zile. La data selectată vei primi rochia direct la tine acasă, în stare perfectă pentru a fi purtată. Dacă mărimea închiriată nu ţi se potriveşte, ți se oferă banii înapoi sau altă rochie la schimb. După eveniment, pui rochia înapoi în cutia în care a venit şi lipeşti eticheta de retur. Un curier va veni la tine acasă în a 4-a zi de închiriere pentru a ridica pachetul.

Înainte de fiecare închiriere, rochiile sunt curăţate ecologic de către partenerii magazinului specializați pe acest serviciu. Micile pete sau deteriorări sunt acoperite de preţul închirierii. Poţi proba şi închiria rochiile dorite în showroom-ul Dressbox.ro din Bucureşti.

Creează-ți pantofii online, poartă-i offline

Shoesofprey.com este un alt magazin online care pune preț pe experiența personală a clientului. Pe acest site, tu ești cel care controlează modul în care vor arăta pantofii pe care-i comanzi. Poți personaliza materialul și culoarea pentru toate părțile pantofului, inclusiv botul și tocul. Dacă nu te poți hotărî, ți se oferă câteva sugestii de asortare.

Pe măsură ce alegi materialele și culorile, prețul se adaptează. Când te-ai hotărât la un model anume, pui pantofii în coșul de cumpărături și comanzi. În maximum 5 săptămâni, primești pachetul prin DHL și ai la dispoziție un an să-i returnezi pentru a primi banii înapoi sau pentru a cere să-ți fie refăcuți pantofii. Sigur, dacă îi returnezi, aceștia trebuie să fie încă în stare aproape perfectă, gata de a fi purtați de către altcineva.

Pentru o pereche de pantofi bărbătești, noi am făcut o personalizare la Shoesofprey.com care a ajuns la prețul de 164 de euro. După calcularea taxelor de transport, prețul a ajuns la 188 de euro. Interesant este faptul că, dacă dorești, îi poți duce la ajustat în orașul tău și, pe baza chitanței, ți se vor rambursa costurile de la atelierul de cizmărie.

Clienții, fotomodele pentru magazinul online

Sevensins.ro a implementat o modalitate îndrăzneață de a-i implica pe clienți în experiența de shopping. Cumpărătorii (mai curând, cumpărătoarele) trimit fotografii în care poartă hainele și accesoriile achiziționate. Astfel, ceilalți potențiali clienți pot vedea cum arată produsele pe persoane obișnuite, fără experiență în modelling.

Fotografiile sunt realizate în medii normale, nu în studiouri foto, iar clienții care doresc să-și păstreze anonimatul au fețele blurate. Imaginile se afișează atât în pagina secțiunii dedicate, cât și în pagina produsului respectiv. În acest mod, detaliile despre produs sunt destul de multe încât să stimuleze achiziția. Alături de comentariile de la alți cumpărători care au achiziționat produsul respectiv, fotografiile trimise de clienți sunt edificatoare și oferă o notă de veridicitate magazinului Sevensins.ro.

Cumpără hainele actorilor preferați

Unul dintre cele mai noi și mai surprinzătoare magazine este Looklive.com, un site de pe care poți cumpăra hainele și accesoriile pe care le poartă actorii din serialele preferate și vedetele care realizează emisiuni de televiziune de succes.

După ce-ți creezi un cont (te poți conecta și prin contul de Google sau Facebook), navighezi pe site și te oprești asupra hainelor dorite. Dacă încă nu te-ai hotărât să cumperi, pui produsul respectiv într-un dulap virtual (Closet). Dacă vrei să-l achiziționezi chiar atunci, îl adaugi în coșul de cumpărături. În acel moment, vei fi redirecționat spre magazinul care distribuie produsul respectiv.

În afară de haina sau accesoriul dorit de tine de la Looklive.com și care este chiar cel purtat de vedeta preferată, ai la dispoziție produse similare, mult mai ieftine. Ține cont de faptul că produsele originale pot fi foarte scumpe, deoarece sunt creații ale marilor case de modă sau ale unor designeri de top.

Umerașul care stă pe Facebook

În Brazilia, C&A a venit cu o inovație care-i plasează în fața altor magazine de același profil: umerașele de haine din magazinul real sunt conectate la Facebook. În mod concret, în partea de sus, cea vizibilă, a umerașului, este afișat numărul de Like-uri primite de haina respectivă pe pagina de Facebook a magazinului (sau Like-urile primite prin site-ul magazinului).

Astfel, ai un indicator al popularității produsului vestimentar pe care l-ai ochit, dar îți și dai seama cam de câte ori a mai fost cumpărat acesta. Aici intervine decizia cumpărătorului: va achiziționa un produs plăcut de foarte mulți sau se va distanța de „mulțime” și se va orienta spre un produs mai rar? Desigur, există posibilitatea ca umerașele să fie inversate între ele, dar această mișcare de marketing online/offline realizată de C&A Brazilia rămâne la fel de interesantă.

Felicitări pe carton, trimise de pe mobil

Surpriza românească este Felicitaro, o aplicație dezvoltată de o echipă tânără, prin care poți personaliza și trimite felicitări pe hârtie oriunde în lume. Descarci aplicația din AppStore sau Google Play și îți creezi un cont de utilizator. Apoi faci o poză cu mobilul sau încarci una din galeriile foto din aparat. Scrii un mesaj adecvat, îl editezi dacă dorești și te semnezi cu degetul pe ecran. Ultimul pas este să introduci adresa și modalitatea de plată: card, SMS, PayPal (între 1,80 și 2 euro, în funcție de metoda aleasă).

Cei de la Felicitaro vor printa felicitarea la rezoluție mare și o vor trimite într-un plic. Noi am testat serviciul și cartea poștală a ajuns cu bine la destinație. Este bine însă să prelucrezi puțin imaginea înainte de a o încărca în sistem, pentru că ei nu intervin în niciun fel asupra fotografiei alese. Este un magazin online axat pe platformele mobile și care-și propune să te ajute să oferi un cadou simplu, de oriunde din lume.

Ai mai remarcat și alte inovații în e-commerce în ultimul timp? Trimite un e-mail la george@trusted.ro, pentru a ni le semnala! Mulțumim.